ANTONIMIJA

Antonimija je odnos između dvaju leksema suprotnoga značenja. Dva leksema suprotna značenja čine **antonimski par** (velik – malen, vjenčati se – razvesti se, gladan – sit) .

Antonimi se razlikuju po podrijetlu, po naravi značenjske opreke i po stupnju socijalizacije (usvojenosti).

Po podrijetlu antonimi mogu biti **primarni** (raznokorijenski: lijevo – desno, topao – hladan) i **tvorbeni** (istokorijenski: moralan – nemoralan, otvoriti – zatvoriti).

Po naravi značenjske opreke antonimi mogu biti **binarni**, **stupnjeviti** i **obratni**.

Binarni su antonimi oni koji zajedno u cijelosti pokrivaju jedan leksičko-semantički mikrosustav. Značenje konteksta s jednim antonimom potpuno isključuje značenje tog istog konteksta s njegovim antonimskim parnjakom, npr.

muškarac – žena, istina – laž, dječak – djevojčica, živ – mrtav

Rečenica Marko je živ. u potpunosti isključuje rečenicu Marko je mrtav.

Stupnjeviti su antonimi krajnje točke leksičko-semantičkog mikrosustava između kojih postoji još najmanje jedna, središnja točka koja označava normalnu vrijednost od koje se mjeri suprotnost prema jednome ili drugome parnjaku. Stupnjeviti se antonimi međusobno ne isključuju, npr.

topao – hladan, malen – velik, visok – nizak

Između vruć i hladan postoji još barem onaj koji je srednje temperature, mlak.  
Obratni su antonimi oni koji označavaju isti odnos gledan iz dviju suprotnih perspektiva, npr.

kupiti – prodati, iznad – ispod, dati – primiti

Po stupnju socijalizacije antonimi mogu biti **općejezični** i **individualni (kontekstualni)**.

Antonimija može biti višestruka ili djelomična. Ovo njezino svojstvo proizlazi iz činjenice da leksemi mogu biti jednoznačni ili višeznačni. Kada je višeznačan leksem suprotan drugomu leksemu samo jednim svojim značenjem, govorimo o **djelomičnoj antonimiji**. Kada je višeznačan leksem jednim svojim značenjem suprotan jednom leksemu, a drugim svojim značenjem drugom leksemu, govorimo o **višestrukoj antonimiji**.

Djelomična antonimija:

dan (‘vrijeme od izlaska do zalaska sunca’ – noć)

Ali dan u značenju ‘vrijeme koje je potrebno da se Zemlja jednom okrene oko svoje osi’ nije suprotno leksemu noć.

Višestruka antonimija:

bogat – siromašan

bogat – skroman